ddrg/super_eurlex huggingface dataset:
SK Úradný vestník Európskej únie C 123/6

Rozsudok Súdneho dvora (štvrtá komora) zo 7. marca 2013 [návrh na začatie prejudiciálneho konania, ktorý podal High Court of Justice (Chancery division) — Spojené kráľovstvo] — ITV Broadcasting Limited a i./TV Catch Up Limited

(Vec C-607/11) (1)

(Smernica 2001/29/ES - Článok 3 ods. 1 - Vysielanie televíznych programov vysielateľov komerčných televízií treťou stranou prostredníctvom internetu - „Live streaming“ - Verejný prenos)

2013/C 123/08

Jazyk konania: angličtina

Vnútroštátny súd, ktorý podal návrh na začatie prejudiciálneho konania

High Court of Justice (Chancery division)

Účastníci konania pred vnútroštátnym súdom

Žalobcovia: ITV Broadcasting Limited, ITV 2 Ltd, ITV Digital Channels Ltd, Channel 4 Television Corporation, 4 Ventures Ltd, Channel 5 Broadcasting Ltd, ITV Studios Ltd

Žalovaný: TV Catch Up Limited

Predmet veci

Návrh na začatie prejudiciálneho konania — High Court of Justice (Chancery Division) — Výklad článku 3 ods. 1 smernice Európskeho parlamentu a Rady 2001/29/ES z 22. mája 2001 o zosúladení niektorých aspektov autorských práv a s nimi súvisiacich práv v informačnej spoločnosti (Ú. v. ES L 167, s. 10; Mim. vyd. 17/001, s. 230) — Pojem „verejný prenos“ — Súhlas nositeľov práva so zaradením ich diel do bezplatného terestriálneho televízneho vysielania určeného na prijímanie buď na celom území členského štátu alebo v jeho vymedzenej geografickej oblasti — Nepretržité vysielanie prevádzkované treťou stranou, ktorá je poskytovateľom vysielania, pre jednotlivých predplatiteľov, ktorí zaplatili televízne poplatky a môžu teda prijímať živé vysielanie prostredníctvom priebežného prenosu údajov cez internet

Výrok rozsudku

1. Pojem „verejný prenos“ v zmysle článku 3 ods. 1 smernice Európskeho parlamentu a Rady 2001/29/ES z 22. mája 2001 o zosúladení niektorých aspektov autorských práv a s nimi súvisiacich práv v informačnej spoločnosti sa má vykladať v tom zmysle, že sa vzťahuje na retransmisiu diel zahrnutých do terestriálneho televízneho vysielania, — ktorú poskytuje subjekt odlišný od pôvodného vysielateľa, — prostredníctvom prenosu údajov cez internet sprístupneným predplatiteľom tohto subjektu, ktorí môžu prijímať túto retransmisiu pripojením sa na jeho server, — hoci sa títo predplatitelia nachádzajú v oblasti príjmu tohto terestriálneho televízneho vysielania a môžu ho legálne prijímať na televízny prijímač.

2. Na odpoveď na prvú otázku nemá vplyv skutočnosť, že retransmisia, akou je tá v pôvodnom konaní, je financovaná z reklamy, čiže má ziskovú povahu.

3. Na odpoveď na prvú otázku nemá vplyv skutočnosť, že retransmisiu, akou je tá v pôvodnom konaní, poskytuje subjekt, ktorý sa nachádza v priamej konkurencii s pôvodným vysielateľom.

(1) Ú. v. EÚ C 65, 3.3.2012.
SK Úradný vestník Európskej únie C 114/16

Rozsudok Súdneho dvora (druhá komora) z 21. februára 2013 — Seven for all mankind LLC/Seven SpA, Úrad pre harmonizáciu vnútorného trhu (ochranné známky a vzory)

(Vec C-655/11 P) (1)

(Odvolanie - Ochranná známka Spoločenstva - Námietkové konanie - Skoršia slovná ochranná známka - Prvok „SEVEN“ - Podobnosť označení - Pravdepodobnosť zámeny - Relatívny dôvod zamietnutia)

2013/C 114/23

Jazyk konania: angličtina

Účastníci konania

Odvolateľka: Seven for all mankind LLC (v zastúpení: A. Gautier-Sauvagnac a B. Guimberteau, avocats)

Ďalší účastníci konania: Seven SpA (v zastúpení: L. Trevisan, avvocato), Úrad pre harmonizáciu vnútorného trhu (ochranné známky a vzory) (v zastúpení: J. Crespo Carrillo, splnomocnený zástupca)

Predmet veci

Odvolanie podané proti rozsudku Všeobecného súdu (šiesta komora) zo 6. októbra 2011, SEVEN/ÚHVT — SEVEN FOR ALL MANKIND (SEVEN FOR ALL MANKIND) (T-176/10), ktorým Všeobecný súd zrušil rozhodnutie R 1514/2008-2 druhého odvolacieho senátu Úradu pre harmonizáciu vnútorného trhu (ÚHVT) z 28. januára 2010 zamietajúce odvolanie podané proti rozhodnutiu, ktorým bolo zrušené rozhodnutie námietkového oddelenia čiastočne zamietajúce námietku podanú majiteľom obrazovej ochrannej známky Spoločenstva a medzinárodnej obrazovej ochrannej známky obsahujúcich slovný prvok „Seven“ pre tovary zaradené do tried 3, 9, 12, 14, 15, 16, 18, 20, 25 a 28 proti zápisu slovnej ochrannej známky „SEVEN FOR ALL MANKIND“ pre tovary zaradené do tried 14 a 18 — Výklad a uplatňovanie článku 8 ods. 1 písm. b) nariadenia č. 207/2009 — Okolnosti, ktoré treba zohľadniť pri preskúmaní podobnosti označení

Výrok rozsudku

1. Odvolanie sa zamieta.

2. Seven for all mankind LLC znáša svoje vlastné trovy konania a je povinná nahradiť trovy konania, ktoré vynaložila Seven SpA.

3. Úrad pre harmonizáciu vnútorného trhu (ochranné známky a vzory) (ÚHVT) znáša svoje vlastné trovy konania.

(1) Ú. v. EÚ C 65, 3.3.2012.
SK Úradný vestník Európskej únie C 225/7

Rozsudok Súdneho dvora (veľká komora) zo 4. júna 2013 [návrh na začatie prejudiciálneho konania, ktorý podal Court of Appeal (England & Wales) (Civil Division) — Spojené kráľovstvo] — ZZ/Secretary of State for the Home Department

(Vec C-300/11) (1)

(Voľný pohyb osôb - Smernica 2004/38/ES - Rozhodnutie, ktorým sa občanovi Európskej únie zakázal vstup na územie členského štátu z dôvodov verejnej bezpečnosti - Článok 30 ods. 2 tejto smernice - Povinnosť informovať dotknutého občana o dôvodoch tohto rozhodnutia - Zverejnenie v rozpore so záujmami týkajúcimi sa bezpečnosti štátu - Základné právo na účinnú súdnu ochranu)

2013/C 225/10

Jazyk konania: angličtina

Vnútroštátny súd, ktorý podal návrh na začatie prejudiciálneho konania

Court of Appeal (England & Wales) (Civil Division)

Účastníci konania pred vnútroštátnym súdom

Žalobca: ZZ

Žalovaný: Secretary of State for the Home Department

Predmet veci

Návrh na začatie prejudiciálneho konania — Court of Appeal (England & Wales) (Civil Division) — Výklad článku 30 ods. 2 smernice Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) č. 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS (Ú. v. EÚ L 158, s. 77; Mim. vyd. 05/005, s. 46), na základe článku 346 ods. 1 písm. a) ZFEÚ — Právo na účinnú súdnu ochranu — Rozhodnutie o vyhostení občana členského štátu z územia iného členského štátu z dôvodu verejnej bezpečnosti — Povinnosť informovať dotknutého občana o dôvodoch jeho vyhostenia bez ohľadu na to, že príslušné orgány dospeli k záveru, že také zverejnenie informácií by bolo v rozpore so záujmami bezpečnosti štátu

Výrok rozsudku

Článok 30 ods. 2 a článok 31 smernice Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) č. 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS, v spojení s článkom 47 Charty základných práv Európskej únie sa majú vykladať v tom zmysle, že vyžadujú, aby príslušný vnútroštátny súd v prípade, ak príslušný vnútroštátny orgán dotknutej osobe nesprístupní presné a úplné dôvody, na ktorých sa zakladá rozhodnutie prijaté na základe článku 27 tejto smernice, ako ani s tým súvisiace dôkazy, zabezpečil, že sa to obmedzí na nevyhnutnú mieru a že sa dotknutej osobe v každom prípade oznámi podstata týchto dôvodov spôsobom, pri ktorom sa zohľadní nevyhnutný dôverný charakter dôkazov.

(1) Ú. v. EÚ C 252, 27.8.2011.
SK Úradný vestník Európskej únie C 225/13

Rozsudok Súdneho dvora (druhá komora) z 8. mája 2013 [návrh na začatie prejudiciálneho konania, ktorý podal Upper Tribunal (Immigration and Asylum Chamber) London — Spojené kráľovstvo] — Olaitan Ajoke Alarape, Olukayode Azeez Tijani/Secretary of State for the Home Department

(Vec C-529/11) (1)

(Voľný pohyb osôb - Nariadenie (EHS) č. 1612/68 - Článok 12 - Rozvedený manželský partner štátneho príslušníka členského štátu, ktorý pracoval v inom členskom štáte - Plnoleté dieťa pokračujúce v štúdiu v hostiteľskom členskom štáte - Právo na pobyt rodiča, štátneho príslušníka tretieho štátu - Smernica 2004/38/ES - Články 16 až 18 - Právo na trvalý pobyt rodinných príslušníkov občana Únie, ktorí nie sú štátnymi príslušníkmi členského štátu - Legálny pobyt - Pobyt založený na uvedenom článku 12)

2013/C 225/20

Jazyk konania: angličtina

Vnútroštátny súd, ktorý podal návrh na začatie prejudiciálneho konania

Upper Tribunal (Immigration and Asylum Chamber) London

Účastníci konania pred vnútroštátnym súdom

Žalobcovia: Olaitan Ajoke Alarape, Olukayode Azeez Tijani

Žalovaný: Secretary of State for the Home Department

Za účasti: AIRE Centre

Predmet veci

Návrh na začatie prejudiciálneho konania — Upper Tribunal (Immigration and Asylum Chamber) London — Výklad článku 12 nariadenia Rady (EHS) č. 1612/68 z 15. októbra 1968 o slobode pohybu pracovníkov v rámci spoločenstva (Ú. v. ES L 257, s. 2; Mim. vyd. 05/001, s. 15) — Právo na pobyt štátneho príslušníka tretej krajiny, ktorý sa stará o svoje dieťa, ktoré má viac ako 21 rokov a študuje v hostiteľskom členskom štáte, po tom, ako sa rozviedol so štátnym príslušníkom iného členského štátu, ktorý vykonával svoje právo voľného pohybu — Pojem „rodič, ktorý sa skutočne stará o dieťa“ — Kritériá posúdenia

Výrok rozsudku

1. Rodič dieťaťa, ktoré dosiahlo plnoletosť a ktoré vykonáva svoje právo na prístup k vzdelaniu na základe článku 12 nariadenia Rady (EHS) č. 1612/68 z 15. októbra 1968 o slobode pohybu pracovníkov v rámci spoločenstva, zmeneného a doplneného smernicou Európskeho parlamentu a Rady 2004/38/ES z 29. apríla 2004, môže naďalej pokračovať v požívaní odvodeného práva na pobyt podľa tohto istého článku, ak je jeho prítomnosť a starostlivosť naďalej pre dieťa potrebná z dôvodu pokračovania v štúdiu alebo ukončenia štúdia, pričom posúdenie všetkých okolností danej veci prislúcha vnútroštátnemu súdu.

2. Na účely nadobudnutia práva na trvalý pobyt podľa smernice 2004/38 pre rodinných príslušníkov občana Únie, ktorí nie sú štátnymi príslušníkmi členského štátu, nemôže byť zohľadnený pobyt v hostiteľskom členskom štáte priznaný týmto rodinným príslušníkom jedine na základe článku 12 nariadenia č. 1612/68, zmeneného a doplneného smernicou 2004/38/ES, a bez splnenia podmienok na získanie práva na pobyt v zmysle tejto smernice.

(1) Ú. v. EÚ C 370, 17.12.2011.
2.

Smernica 93/13 sa má vykladať v tom zmysle, že: — ak má vnútroštátny súd, ktorý rozhoduje o žalobe podanej predajcom alebo dodávateľom proti spotrebiteľovi, ktorá sa týka splnenia zmluvy, podľa vnútroštátnych procesných pravidiel právomoc preskúmať ex offo rozpor medzi ustanovením, ktoré je základom žaloby, a vnútroštátnymi predpismi v oblasti verejného poriadku, musí takým istým spôsobom, ak určí, že dotknuté ustanovenie spadá do pôsobnosti tejto smernice, preskúmať ex offo jeho eventuálnu nekalú povahu vo svetle kritérií stanovených uvedenou smernicou, — ak má vnútroštátny súd podľa vnútroštátnych procesných predpisov právomoc zrušiť ex offo ustanovenie, ktoré je v rozpore s verejným poriadkom alebo kogentným zákonným ustanovením, ak jeho pôsobnosť takúto sankciu odôvodňuje, musí v zásade po tom, ako vyzval účastníkov konania, aby sa k tomu kontradiktórne vyjadrili, zrušiť ex offo zmluvnú podmienku, o ktorej vo svetle kritérií upravených uvedenou smernicou konštatoval, že má nekalú povahu.
1.

Španielske kráľovstvo si tým, že prijalo článok 7 ods. 1 písm. a) a c) kodifikovaného znenia zákona o dani z príjmov právnických osôb schváleného kráľovským legislatívnym dekrétom 4/2004 z 5. marca 2004 (Real Decreto Legislativo 4/2004 por el que se aprueba el Texto refundido de la Ley del Impuesto sobre Sociedades), na základe ktorého v prípade premiestnenia sídla spoločnosti usadenej v Španielsku a aktív stálej prevádzkarne nachádzajúcich sa v Španielsku do iného členského štátu sú nerealizované kapitálové zisky zahrnuté do daňového základu za zdaňovacie obdobie, pričom tieto kapitálové zisky nespôsobujú žiadne okamžité daňové dôsledky, ak sa tieto operácie uskutočnia na španielskom území, nesplnilo povinnosti, ktoré mu vyplývajú z článku 49 ZFEÚ.
SK Úradný vestník Európskej únie C 225/19

Rozsudok Súdneho dvora (tretia komora) z 20. júna 2013 [návrh na začatie prejudiciálneho konania, ktorý podal Upper Tribunal (Tax and Chancery Chamber) — Spojené kráľovstvo] — Her Majesty’s Commissioners of Revenue and Customs/Paul Newey, ktorý podniká pod obchodným menom Ocean Finance

(Vec C-653/11) (1)

(Návrh na začatie prejudiciálneho konania - Šiesta smernica o DPH - Článok 2 bod 1 a článok 6 ods. 1 - Pojem „poskytnutie služieb“ - Poskytnutie reklamných služieb a služieb sprostredkovania úveru - Oslobodenia od daní - Hospodárska a obchodná realita plnení - Zneužívajúce konania - Plnenia, ktorých jediným cieľom je získať daňovú výhodu)

2013/C 225/31

Jazyk konania: angličtina

Vnútroštátny súd, ktorý podal návrh na začatie prejudiciálneho konania

Upper Tribunal (Tax and Chancery Chamber)

Účastníci konania pred vnútroštátnym súdom

Odvolateľ: Her Majesty’s Commissioners of Revenue and Customs

Odporca: Paul Newey, ktorý podniká pod obchodným menom Ocean Finance

Predmet veci

Návrh na začatie prejudiciálneho konania — Upper Tribunal (Tax and Chancery Chamber) — Výklad článku 9 ods. 2 písm. e) a článku 13 časti B písm. d) šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu — spoločný systém dane z pridanej hodnoty: jednotný základ jej stanovenia (Ú. v. ES L 145, s. 1; Mim. vyd. 09/001, s. 23) — Oslobodenie poskytovania služieb sprostredkovania úveru od dane — Činnosť sprostredkovania úveru nasmerovaná do Spojeného kráľovstva, ktorú vykonáva spoločnosť so sídlom v Jersey, využívajúca služby osoby so sídlom v Spojenom kráľovstve — Pripísanie činnosti spoločnosti so sídlom v Jersey alebo osobe so sídlom v Spojenom kráľovstve

Výrok rozsudku

Zmluvné dojednania, hoci predstavujú prvok, ktorý treba zohľadniť, nie sú rozhodujúce na účely identifikácie poskytovateľa a príjemcu „poskytovania služieb“ v zmysle článku 2 bodu 1 a článku 6 ods. 1 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu — spoločný systém dane z pridanej hodnoty: jednotný základ jej stanovenia, zmenenej a doplnenej smernicou Rady 2000/65/ES zo 17. októbra 2000. Možno sa od nich odchýliť najmä vtedy, ak sa ukáže, že neodrážajú hospodársku a obchodnú realitu, ale predstavujú vyslovene umelú konštrukciu zbavenú hospodárskej reality, vytvorenú iba s cieľom dosiahnuť daňovú výhodu, čo prislúcha posúdiť vnútroštátnemu súdu.

(1) Ú. v. EÚ C 65, 3.3.2012.
SK Úradný vestník Európskej únie C 225/17

Rozsudok Súdneho dvora (druhá komora) z 13. júna 2013 — HGA Srl a i./Európska komisia

(Spojené veci C-630/11 P až C-633/11 P) (1)

(Odvolanie - Štátna regionálna pomoc - Pomoc v prospech hotelového priemyslu na Sardínii - Nová pomoc - Zmena existujúcej schémy pomoci - Rozhodnutie o zmene - Možnosť prijať také rozhodnutie - Nariadenie (ES) č. 659/1999 - Článok 4 ods. 5, článok 7 ods. 6, článok 10 ods. 1, článok 13 ods. 2, článok 16 a článok 20 ods. 1 - Stimulačný účinok pomoci - Ochrana legitímnej dôvery)

2013/C 225/27

Jazyk konania: taliančina

Účastníci konania

Odvolateľky: HGA Srl, Gimar Srl, Coghene Costruzioni Srl, Camping Pini e Mare di Cogoni Franco & C. Sas, Immobiliare 92 Srl, Gardena Srl, Hotel Stella 2000 Srl, Vadis Srl, Macpep Srl, San Marco Srl, Due lune SpA, Hotel Mistral di Bruno Madeddu & C.Sas, L’Esagono di Mario Azara & Co. Snc, Le Buganville Srl (predtým Le Buganville di Cogoni Giuseppe & C. Snc), Le Dune Srl (predtým Le Dune di Stefanelli Vincenzo & C. Snc) (v zastúpení: G. Dore, F. Ciulli a A. Vinci, avvocati) (C-630/11 P), Regione autonoma della Sardegna (v zastúpení: A. Fantozzi a G. Mameli, avvocati) (C-631/11 P), Timsas srl (v zastúpení: D. Dodaro a S. Pinna, avvocati) (C-632/11 P), Grand Hotel Abi d’Oru SpA (v zastúpení: D. Dodaro a R. Masuri, avvocati) (C-633/11 P)

Ďalší účastník konania: Európska komisia (v zastúpení: D. Grespan, C. Urraca Caviedes a G. Conte, splnomocnení zástupcovia)

Predmet veci

Odvolanie podané proti rozsudku Všeobecného súdu (štvrtá komora) z 20. septembra 2011, Regione autonoma della Sardegna a i./Komisia (T-394/08), ktorým Všeobecný súd zamietol návrhy na zrušenie rozhodnutia Komisie ES z 3. júla 2008 (štátna pomoc C1/2004 Taliansko — SG Greffe (2008) D/204339) o schéme štátnej pomoci „Regionálny zákon č. 9 z roku 1998 — zneužitie pomoci N 272/98“ (Ú. v. EÚ L 302, s. 9), ktorým Regione autonoma della Sardegna poskytol dotácie na počiatočné investície do hotelového priemyslu na Sardínii — Povinnosť odôvodnenia — Zásady právnej istoty a ochrany legitímnej dôvery

Výrok rozsudku

1. Odvolania sa zamietajú.

2. Odvolateľky sú povinné nahradiť spoločne a nerozdielne trovy konania.

(1) Ú. v. EÚ C 118, 21.4.2012.
1.

Článok 2 ods. 1 smernice Európskeho parlamentu a Rady 2008/115/ES zo 16. decembra 2008 o spoločných normách a postupoch členských štátov na účely návratu štátnych príslušníkov tretích krajín, ktorí sa neoprávnene zdržiavajú na ich území, v spojení s jej odôvodnením 9 sa má vykladať v tom zmysle, že táto smernica sa nevzťahuje na štátneho príslušníka tretej krajiny, ktorý podal žiadosť o medzinárodnú ochranu v zmysle smernice Rady 2005/85/ES z 1. decembra 2005 o minimálnych štandardoch pre konanie v členských štátoch o priznávaní a odnímaní postavenia utečenca, a to v období od podania uvedenej žiadosti do prijatia rozhodnutia o tejto žiadosti na prvom stupni, alebo prípadne do rozhodnutia o opravnom prostriedku podanom proti uvedenému rozhodnutiu.
SK Úradný vestník Európskej únie C 260/9

Rozsudok Súdneho dvora (štvrtá komora) z 18. júla 2013 — New Yorker SHK Jeans GmbH & Co. KG, predtým New Yorker SHK Jeans GmbH/Úrad pre harmonizáciu vnútorného trhu (ochranné známky a vzory), Vallis K.-Vallis A. & Co. OE

(Vec C-621/11 P) (1)

(Odvolanie - Prihláška slovnej ochrannej známky Spoločenstva FISHBONE - Námietkové konanie - Skoršia národná obrazová ochranná známka FISHBONE BEACHWEAR - Riadne používanie skoršej ochrannej známky - Zohľadnenie dodatočných dôkazov predložených po uplynutí stanovenej lehoty - Nariadenie (ES) č. 207/2009 - Článok 42 ods. 2 a 3 a článok 76 ods. 2 - Nariadenie (ES) č. 2868/95 - Pravidlo 22 ods. 2)

2013/C 260/16

Jazyk konania: angličtina

Účastníci konania

Odvolateľka: New Yorker SHK Jeans GmbH & Co. KG, predtým New Yorker SHK Jeans GmbH (v zastúpení: V. Spitz, Rechtsanwalt)

Ďalší účastníci konania: Úrad pre harmonizáciu vnútorného trhu (ochranné známky a vzory) (v zastúpení: P. Geroulakos, splnomocnený zástupca), Vallis K.-Vallis A. & Co. OE

Predmet veci

Odvolanie podané proti rozsudku Všeobecného súdu (šiesta komora) z 29. septembra 2011, New Yorker SHK Jeans/ÚHVT (T-415/09), ktorým Všeobecný súd zamietol žalobu podanú prihlasovateľom slovnej ochrannej známky „FISHBONE“ pre výrobky zaradené do tried 18 a 25 o zrušenie rozhodnutia R 1051/2008-1 prvého odvolacieho senátu Úradu pre harmonizáciu vnútorného trhu (ÚHVT) z 30. júla 2009, ktorým bolo čiastočne zamietnuté odvolanie proti rozhodnutiu námietkového oddelenia čiastočne zamietajúcemu zápis uvedenej ochrannej známky v rámci námietok podaných majiteľom národnej ochrannej známky „FISHBONE BEACHWEAR“ pre výrobky zaradené do triedy 25, ako aj národného označenia „Fishbone“ používaného v obchodnom styku — Skutočné používanie staršej ochrannej známky — Zohľadnenie dodatočných dôkazov

Výrok rozsudku

1. Odvolanie sa zamieta.

2. New Yorker SHK Jeans GmbH & Co. KG je povinná nahradiť trovy konania.

(1) Ú. v. EÚ C 25, 28.1.2012.
SK Úradný vestník Európskej únie C 252/11

Rozsudok Súdneho dvora (prvá komora) zo 6. júna 2013 (návrh na začatie prejudiciálneho konania, ktorý podal Oberlandesgericht Wien — Rakúsko) — Bundeswettbewerbsbehörde/Donau Chemie AG

(Vec C-536/11) (1)

(Hospodárska súťaž - Prístup k spisu - Súdne konanie týkajúce sa pokút za porušenie článku 101 ZFEÚ - Podniky tretích osôb, ktoré chcú začať konanie o náhrade škody - Vnútroštátna právna úprava podmieňujúca prístup k spisu súhlasom všetkých účastníkov konania - Zásada efektivity)

2013/C 252/16

Jazyk konania: nemčina

Vnútroštátny súd, ktorý podal návrh na začatie prejudiciálneho konania

Oberlandesgericht Wien

Účastníci konania pred vnútroštátnym súdom

Žalobca: Bundeswettbewerbsbehörde

Žalovaní: Donau Chemie AG, Donauchem GmbH, DC Druck-Chemie Süd GmbH & Co KG, Brenntag Austria Holding GmbH, Brenntag CEE GmbH, ASK Chemicals GmbH, predtým Ashland-Südchemie-Kernfest GmbH, ASK Chemicals Austria GmbH, predtým Ashland Südchemie Hantos GmbH

Za účasti: Bundeskartellanwalt, Verband Druck & Medientechnik

Predmet veci

Návrh na začatie prejudiciálneho konania — Oberlandesgericht Wien — Výklad ustanovení práva Únie v oblasti kartelov — Prístup k spisu — Vnútroštátna právna úprava, ktorá v správnom konaní v oblasti hospodárskej súťaže podmieňuje prístup tretích osôb k spisu súhlasom všetkých účastníkov konania a vylučuje zváženie akýchkoľvek existujúcich záujmov, hoci také zváženie sa vykonáva pri prístupe k spisu v porovnateľných občianskych a trestných konaniach

Výrok rozsudku

Právo Únie, najmä zásada efektivity, bráni ustanoveniu vnútroštátneho práva, podľa ktorého sprístupnenie dokumentov, ktoré sú súčasťou spisu vzťahujúceho sa na vnútroštátne konanie týkajúce sa uplatňovania článku 101 ZFEÚ, vrátane dokumentov poskytnutých v rámci programu zhovievavosti, tretím osobám, ktoré neboli účastníkmi tohto konania a zamýšľajú podanie žalôb o náhradu škody proti účastníkom kartelu, je podmienené výlučne súhlasom všetkých účastníkov uvedeného konania, pričom vnútroštátne súdy nemajú nijakú možnosť pristúpiť k zváženiu dotknutých záujmov.

(1) Ú. v. EÚ C 13, 14.1.2012.
2.

Team Relocations NV, Amertranseuro International Holdings Ltd, Trans Euro Ltd a Team Relocation Ltd sú spoločne a nerozdielne povinní nahradiť trovy konania.